**Kriteeristö: Avustettavaa vai ostopalveluilla tuotettavaa järjestötoimintaa/palvelua?**

Järjestöprojektiryhmä on hyvinvointialueen valmistelun pyynnöstä valmistellut keväästä 2022 asti *yleistä kriteeristöä, jolla voitaisiin arvioida hyvinvointialueemme järjestörahoitusmuotojen perusteita yleishyödyllisen avustettavan toiminnan ja hankittavien ostopalveluiden välillä*. Työtä on tehty tiiviissä yhteistyössä hyvinvointialueen oman valmistelun ja hyte-tulosryhmän kanssa ja se on ollut sote-järjestöjen neuvottelukunnan viestinnän kautta järjestöjen kommenttikierroksella keväällä ja syksyllä 2022.

Kriteeristön taustalla ovat myös valtionaputoiminnan periaatteet kolmannen sektorin yleishyödyllisen toiminnan määrittelyssä. Näistä esim. Sosiaali- ja terveysjärjestöjen avustuskeskus STEA on määritellyt seuraavaa:

* Avustuksia voidaan myöntää oikeuskelpoisille, rekisteröidyille yleishyödyllisille yhteisöille ja säätiöille terveyden ja sosiaalisen hyvinvoinnin edistämiseen. Avustuskelpoisia ovat esimerkiksi yhdistysrekisteriin rekisteröidyt yleishyödylliset yhdistykset ja säätiörekisteriin rekisteröidyt säätiöt, joiden tarkoituksena on terveyden ja sosiaalisen hyvinvoinnin edistäminen Suomessa.
* Avustuksen myöntämisen ei arvioida aiheuttavan muita kuin vähäisiä kilpailua ja markkinoiden toimintaa vääristäviä vaikutuksia Euroopan talousalueeseen kuuluvassa valtiossa
* Avustusta ei myönnetä taloudelliseen toimintaan. Taloudellisella toiminnalla tarkoitetaan tavaroiden tai palvelun tarjoamista markkinoilla
* Avustusta ei myönnetä toimintaan, joka kuuluu kunnan, valtion tai muun viranomaisen yleisen tai erityisen järjestämisvastuun piiriin.
* Avustusta ei myönnetä toimintoihin, joita kirkko tai muu uskonnollinen yhdyskunta harjoittaa lakisääteisesti tai muutoin ilmeisen hengellisessä tarkoituksessa.

Nyt tehdyllä kriteeristöllä etsitään yhteisiä nimittäjiä, joiden perusteella järjestöjen rahoitusmuotoja voidaan arvioida tasapuolisesti. Rahoitusmuotoa voi määrittää toiminnan tai palvelun nimen sijaan useampia tekijöitä ja järjestöjen toiminnoilla onkin usein sisällöllisiä eroja. Yhteisellä arviolla sekä hyvinvointialue että järjestöt voivat suunnitella omaa toimintaansa ja löytää eri toiminnoille sopivia rahoitustapoja ja yhteistyön muotoja.

Suuri osa järjestöjen toiminnasta on tietysti täysin yleishyödyllistä ja mahdollisuudet avustamiseen ovat selvät. Osa järjestöistä on taas selvästi myös markkinoilla tai tuottavat myytäviä palveluita, jolloin myöskään rahoitustavasta ei ole epäselvyyttä. Näiden kahden selvän rahoitusmuodon väissä on ns. harmaa alue, joissa rahoitustavoissa on voinut olla alueellisia eroja ja tulkintoja tai toiminnoissa on ollut piirteitä sekä sote-palveluja täydentävästä, yleishyödyllisestä toiminnasta että sote-palveluiden tuottamisesta.

**KRITEERIT JÄRJESTÖJEN TUOTTAMIIN SOTE-PALVELUIHIN JA HYTE-TOIMINTAAN**

|  |  |  |
| --- | --- | --- |
| **SOTE-PALVELU** | **KESKEINEN KRITEERI** | **HYTE-TOIMINTA** |
| Toimintakyvyn tukeminen | **Asiakkaan tarve** | Hyvinvoinnin lisääminen, terveellisen elämäntavan vahvistaminen |
| Toimintakykyä tukeva palvelu | **Toiminnan luonne** | Terveyttä ja hyvinvointia tukeva toiminta |
| Lakisääteinen palvelu, sote-palvelua täydentävä palvelu, esim. subjektiivinen oikeus, erityishoito-ohjelmaan tai kuntoutus-, hoito-/asiakassuunnitelmaan perustuva | **Palvelun perusta/peruste** | Harkinnanvarainen, määrärahasidonnainen, yleisempää hyvinvointia ja terveyttä tukeva toiminta, sote-palvelujen tarvetta siirtävä/vähentävä toiminta |
| Palveluun on mahdollista osallistua koko hyvinvointialueen alueelta | **Alueellinen kattavuus** | Toimintaa voidaan tarjota koko hyvinvointialueella tai paikallisemmin |
| Hyvinvointialue tai muu ostopalvelun hankkija | **Rahoitus** | Kunta, hyvinvointialue, muut avustukset |
| Ostopalvelu, maksusitoumus, palveluseteli, mahdollinen asiakkaan omavastuuosuus | **Maksullisuus asiakkaalle** | Maksuton tai pieni osallistumismaksu |
| Vapaaehtoisuus, ohjaus ja neuvonta sote-alan ammattilaisilta tiettyyn palveluun, usein lähete | **Asiakkaan ohjautuminen** | Vapaaehtoisuus, oma hakeutuminen, ohjaus ja neuvonta sote-alan ammattilaisilta tiettyyn toimintaan |
| Palvelun ostaja valitse tai valinnanvapaus tietystä palveluntuottajalistasta | **Valinnanvapaus palveluntuottajasta / toiminnan järjestämisestä** | Täydellinen valinnanvapaus valita kenen järjestämään toimintaan osallistuu |
| Rajatumpi kohderyhmä jollain kriteerillä, esim. diagnoosi tai muu erityisen tuen tarve | **Kohderyhmä/rajaus** | Voi olla laaja kohderyhmä tai rajatumpi, kriteerinä esim. jokin teema, tuen tarve, oire tai sairaus |
| Ammattilaisten toteuttama palvelu, johon kohdentuu valvontaa/seurantaa | **Toteuttaminen** | Ammattilaisen tai vapaaehtoisten toteuttama toiminta, johon voi kohdentua seurantaa |
| Palvelulle asetetaan asiakaskohtaiset ja mitattavat tavoitteet | **Tavoitteellisuus** | Toiminnalla on vähintään yleiset tavoitteet, toiminnasta ja rahoittajasta riippuen voi olla myös mitattavia tavoitteita |
| Arvioidaan systemaattisesti vaikuttavuutta soveltuvin mittarein | **Arviointi** | Arvioidaan esim. toiminnan asiakastyytyväisyyttä ja kokemusta hyödyllisyydestä. Voidaan arvioida myös vaikuttavuutta soveltuvin mittarein. |
| Palvelun jatkuva kehittäminen arviointitiedon ja uusien tarpeiden näkökulmasta, kehittävä työote | **Kehittäminen** | Palvelun kehittäminen asiakaskokemusten ja tarpeiden mukaan. Kehittävä työote. Voi olla myös toiminnan systemaattista kehittämistä arviointitiedon perusteella. |